Jungtinės Karalystės išstojimo iš Sąjungos be susitarimo poveikio mažinimas: suderintas Sąjungos požiūris Policijos ir teisminis bendradarbiavimas baudžiamosiose bylose. Suderintas požiūris Jungtinės Karalystės išstojimo iš Sąjungos be susitarimo atveju

Jungtinės Karalystės valdžios institucijų prieiga prie ES tinklų, informacinių sistemų ir duomenų bazių bus nutraukta išstojimo dieną. Atjungimą nuo centralizuotų sistemų (t. y. Šengeno informacinės sistemos ir SIRENE, Europolo informacinės sistemos, EURODAC ir kitų) paruoš ir atliks atitinkamos ES agentūros, prireikus glaudžiai bendradarbiaudamos su valstybėmis narėmis. Komisija nuolat palaiko glaudžius ryšius su agentūromis, taip pat imtasi visų parengiamųjų veiksmų, kad būtų užtikrintas atjungimas išstojimo dieną. Kalbant apie decentralizuotas sistemas, valstybės narės informuotos ir apie būtinybę imtis veiksmų, ir apie tai, kokie jie turėtų būti. Todėl, jei JK išstos be susitarimo, visas duomenų perdavimas per TESTA jungtis („Eurodomeną“) Jungtinėje Karalystėje automatiškai bus sustabdytas išstojimo dieną. Jei Europos Vadovų Taryba, susitarusi su Jungtine Karalyste, nenuspręs dar pratęsti Sutarties dėl Europos Sąjungos veikimo 50 straipsnyje numatyto termino, ši priemonė bus įgyvendinta 2019 m. balandžio 13 d.

Be to, Jungtinės Karalystės išstojimas niekaip nepakeis likusių 27 valstybių narių policijos ir teisminio bendradarbiavimo . Sąjunga toliau kurs tikrą veiksmingą saugumo sąjungą, kurioje visos narės glaudžiai bendradarbiauja. Sąjunga turi patikimų priemonių, pagal kurias nacionalinės institucijos dalijasi informacija (taip pat ir žvalgybine), nustato įtariamuosius ir persekioja bei baudžia juos pagal baudžiamosios teisenos sistemą, saugo europiečius internete ir veiksmingai valdo savo sienas. Taigi 27 ES valstybės narės, siekdamos kovoti su terorizmu, kibernetiniais nusikaltimais ir kitu sunkių formų ir organizuotu nusikalstamumu, ir toliau glaudžiai bendradarbiaus ir keisis informacija per Europolą. Be to, ateityje diegiant sienų valdymo technologijas, tokias kaip atvykimo ir išvykimo sistema ir Europos kelionių informacijos ir leidimų sistema, toliau bus užtikrinamas aukštas saugumo lygis visoje Šengeno erdvėje. Užtikrinus dar didesnį visų sistemų sąveikumą teisėsaugos institucijos turės dar patikimesnę ir išsamesnę informaciją. 27 ES valstybės narės taip pat toliau naudosis visų Sąjungos tarptautinių susitarimų teikiamais privalumais.

Šengeno informacinė sistema II (SIS) suteikia galimybę kompetentingoms nacionalinėms institucijoms, pvz., policijai ir sienos apsaugos pareigūnams, dalytis informacija apie sienų valdymą ir saugumą ES ir Šengeno valstybėse. Išstojimo dieną Jungtinė Karalystė bus atjungta nuo Šengeno informacinės sistemos (SIS) ir SIRENE bendradarbiavimo sistemos. Ir 27 ES valstybės narės, ir Jungtinė Karalystė sutinka, kad vietoje SIS toliau teisėsaugos informacija tarp 27 ES valstybių narių ir Jungtinės Karalystės galima keistis per Interpolą ir jo pranešimų sistemą. Šiuo metu 27 ES valstybės narės ir Jungtinė Karalystė – atskirai, tačiau remdamosi panašiais principais, – rengiasi pereiti prie lygiaverčių Interpolo pranešimų ir informacijos apie asmenų paiešką perdavimo, kas dabar atliekama per SIS . Jungtinės Karalystės vidaus reikalų ministro teigimu, tinkamai naudojantis Interpolo kanalais bus užtikrinta, „kad Jungtinė Karalystė galėtų toliau reaguoti į valstybių narių pateiktus svarbius operatyvinius perspėjimus“ . Be to, kad galėtų keistis informacija su Jungtine Karalyste, valstybės narės šiuo metu rengiasi pereiti nuo bendravimo per nacionalinius SIRENE biurus, t. y. keitimosi su SIS perspėjimais susijusia informacija ir jos koordinavimo kontaktinius centrus, prie bendravimo per Interpolo I-24/7 pasaulinį policijos ryšių tinklą.

Policijos ryšiai per Interpolą yra gerai įtvirtinti visose 27 ES valstybėse narėse ir Jungtinėje Karalystėje. Per pastaruosius mėnesius 27 ES valstybės narės, bendradarbiaudamos su Komisija, pasirengė užtikrinti, kad operatyviniu lygmeniu jos būtų pasirengusios daugiau naudotis Interpolo kanalais, kad būtų užtikrintas policijos bendradarbiavimas su Jungtine Karalyste. Valstybės narės išnagrinėjo ir pritaikė savo vidaus operatyvines procedūras, darbuotojų skaičių, mokymo ir IT priemones, siekdamos užtikrinti, kad Interpolo pranešimai būtų kuo veiksmingesni ir labiau prieinami vietos teisėsaugos pareigūnams.

Jungtinės Karalystės ir ES agentūrų, įskaitant Europolą, Eurojustą ir „eu-LISA“, bendradarbiavimas

Agentūrų (Europolo, Eurojusto, „eu-LISA“ ir kt.) veikloje Jungtinė Karalystė nebegalės dalyvauti ir turės būti laikoma trečiąja šalimi, su kuria nesudarytas joks specialus bendradarbiavimo susitarimas. Jungtinei Karalystei bus taikomos Europolo ir Eurojusto bendradarbiavimo su trečiosiomis šalimis taisyklės, be kita ko, susijusios su duomenų naudojimu. Europolas ir Jungtinė Karalystė galės keistis strateginiais duomenimis , tas pats pasakytina ir apie Eurojustą. Jungtinė Karalystė galės su Europolu dalytis asmens duomenimis pagal savo nacionalinės teisės sąlygas. Europolas galėtų pasinaudoti steigiamajame reglamente nustatytu pagrindu, leidžiančiu perduoti asmens duomenis trečiosioms šalims, su kuriomis nėra sudarytas joks bendradarbiavimo susitarimas . Europolas ir Eurojustas ėmėsi pasirengimo veiksmų ir prireikus galės įdiegti atitinkamas procedūras.

Teisminis bendradarbiavimas dar nagrinėjamose baudžiamosiose bylose

JK išstojus be susitarimo, Sąjungos teisė nustos galioti visais atvejais, susijusiais su teisminiu bendradarbiavimu su Jungtine Karalyste šiuo metu nagrinėjamose baudžiamosiose bylose.

Todėl išstojimo be susitarimo atveju nuo išstojimo dienos 27 ES valstybės narės: a) negali toliau tęsti šiuo metu vykstančių teisminio bendradarbiavimo procedūrų, kuriose dalyvauja Jungtinė Karalystė, ir b) negali pradėti naujų tokių Sąjungos teise grindžiamų teisminio bendradarbiavimo procedūrų, kuriose dalyvauja Jungtinė Karalystė.

Tai, ar tokių neišnagrinėtų bylų nagrinėjimas bus nutrauktas, ar ne, priklauso ne nuo Sąjungos teisės. Tai priklauso nuo kiekvienos iš 27 ES valstybių narių vidaus teisinės tvarkos, jų nacionalinės teisės aktų dėl bendradarbiavimo su trečiosiomis šalimis arba privalomų tarptautinių susitarimų.

Jei veiklą galima tęsti pagal nacionalinę teisę arba atitinkamą tarptautinę konvenciją, Sąjungos teisės nuostatos netrukdys valstybėms narėms iki išstojimo dienos pateikti papildomą prašymą pagal atitinkamą nacionalinės teisės aktą arba tarptautinę konvenciją. Vis dėlto, tokie prašymai turėtų būti teikiami tik tokiu atveju, jei Jungtinė Karalystė išstos iš ES be susitarimo, ir galėtų būti vykdomi tik nuo išstojimo dienos.

Dėl tokių neišnagrinėtų bylų per specialius techninius seminarus buvo nustatytos ir aptartos atitinkamos alternatyvios tarptautinės priemonės (pvz., Europos Tarybos konvencijos) ir atitinkamos nacionalinės priemonės. Valstybės narės ėmėsi būtinų pasirengimo priemonių, kad sušvelnintų bet kokį galimą neigiamą su tokiomis neišnagrinėtomis bylomis susijusį poveikį visuomenės saugumui, kuris galėtų būti padarytas, jei Jungtinė Karalystė išstotų be susitarimo.

Valstybės narės taip pat paragintos, ruošdamosi nenumatytiems atvejams, išnagrinėti, ar reikėtų ratifikuoti kai kurias Europos Tarybos konvencijas ir protokolus, kad būtų užtikrintas veiksmingesnis bendradarbiavimas su Jungtine Karalyste. Valstybių narių ir Jungtinės Karalystės dvišaliai susitarimai, kurie galbūt egzistavo iki ES priemonių priėmimo, neatnaujinami.

Siekiant užtikrinti, kad laikotarpiu iš karto po išstojimo perėjimas nuo bendradarbiavimo ES lygmeniu prie bendradarbiavimo pagal nacionalinę ar tarptautinę teisę šiuo metu vykdomo policijos ir teisminio bendradarbiavimo srityje būtų kuo sklandesnis ir nebūtų pakenkta būsimiems santykiams, gali būti tinkama – tik operatyviniais tikslais dėl konkrečių šiuo metu nagrinėjamų bylų – užmegzti dvišalius ryšius tarp 27 ES valstybių narių ir Jungtinės Karalystės valdžios atitinkamų institucijų.

Įtariamųjų ar kaltinamųjų teisės bus garantuojamos taikant atitinkamas Europos Tarybos priemones ir Europos žmogaus teisių konvenciją, prie kurių yra prisijungusi Jungtinė Karalystė. Be to, nusikaltimų aukų teisės bus ginamos pagal Jungtinės Karalystės nacionalinę teisę ir praktiką. Jungtinė Karalystė jau yra nustačiusi nukentėjusiųjų teisių rinkinį, į kurį integruotos ES taisyklės.

4.Papildoma informacija

Šioje Komisijos interneto svetainėje valdžios institucijos ir suinteresuotieji subjektai gali rasti daugiau informacijos apie netvarkingo Jungtinės Karalystės išstojimo poveikį policijos ir teisminiam bendradarbiavimui baudžiamosiose bylose:

https://ec.europa.eu/info/brexit/brexit-preparedness/preparedness-notices_lt



PRIEDĖLIS. Komisijos nustatytos alternatyvios priemonės